Si Palui: Rumah Bajalan
Tiap satangah bulan atau paling lambat sabulan pasti ada saruan pangantinan atau jua ada keluarga nang meninggal dunia.
NGARAN sudah tuha mama Palui ini, banyak disaru urang atau keluarga. Tiap satangah bulan atau paling lambat sabulan pasti ada saruan pangantinan atau jua ada keluarga nang meninggal dunia. Sidin kada nyaman bila mendengar ada undangan.
”Aku ini Lui ai, handak banar, tiap kali ada undangan pasti handak manuruni?” ujar mama Palui ka anaknya.
“Babuat di bajaj ini te kada hakun lagikah, Ma?” takun Palui.
“Aku rasa muyak banar Lui ai, sudah mulai tahun 1990-an kalu? Buruk banar bajaj ikam ne, sadang banar diramajakan atau baganti jadi supir taksikah, ikam Lui ai?” mama Palui manyahuti sambil mambari saran.
“Sayang, Ma ai, ne bajaj nang mambawa barokah. Mulai lagi ulun sakulah SMP sampai parak bacucu, ulun setia haja bersama bajaj ulun ini, Ma ai?” sahut Palui karas mempertahankan profesi jadi supir bajaj.
“Aku te handak banar ikam baisi rumah bajalan?” ujar mamanya.
“Apa itu, Ma?” sahut bini Palui bingung.
“Kena haja kupacahakan, aku handak makan nasi bungkus dahulu ka warung Fatimah,” jawab mama Palui sambil mangalunyur ka warung.
Takumpulan di warung Fatimah, si Tulamak wan Garbus. Jua buhan urang kampung. Dasar bujur buhan suku Banjar ini katuju mawarung, baik baisukan, tangah hari maupun kamarian sampai malam, rami dudukan di warung. Pander marutet, kasana kamari, sambil bagaya atau ada informasi apa, lakas tahu bila suka duduk di warung urang kampung.
“Oh, Bus, padahkan wan Palui lah, aku te handak banar minta tukarkan wan anak rumah bajalan, supaya nyaman saruan, ka mana-mana, kawa ka jauh jaraknya, ka hulu sungai sana?” ujar mama Palui ka Garbus.
“Apa maksudnya rumah bajalan itu mama Palui, ulun kada paham nah?” jawab Garbus bingung jua.
min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn